Մանկավարժական ներկայ կերպերը, նոր մօտեցումներով դաստիարակել կը թելադրեն մատղաշ սերունդը, ինքնավստահութիւն ներշնչելու համար անոր, ապագայ կեանքի մէջ յաջողութեան հասնելու ի խնդիր: Մանկական հասակէն երեխաներուն միջեւ մրցոյթներու կազմակերպումը, յաղթական դուրս եկողը գնահատելու սովորութիւնը եւ այլ մրցանակաբաշխումներ, կը միտին մրցակցութեան ոգին քաջալերել նոր սերունդին մէջ, ազգերու, ժողովուրդներու եւ առհասարակ աշխարհի յառաջդիմութիւնը ապահովելու համար: Հաւանաբար աշխարհ այսքան յառաջդիմած պիտի չըլլար, եթէ կրթօճախներու մէջ մանկավարժութիւնը այսքան զարգացում արձանագրած չըլլար: